Document ID: 32011R0724
Publication Date: 2011-07-25

Title and Content:
KOMISIJAS ĪSTENOŠANAS REGULA (ES) Nr. 724/2011
(2011. gada 25. jūlijs),
ar kuru groza Regulu (ES) Nr. 468/2010, ar ko izveido ES sarakstu ar kuģiem, kuri iesaistījušies nelegālā, nereģistrētā un neregulētā zvejā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 30. pantu,
tā kā:
(1)
Regulas (EK) Nr. 1005/2008 V nodaļā ir izklāstītas procedūras, lai identificētu zvejas kuģus, kuri iesaistījušies nelegālā, nereģistrētā un neregulētā zvejā (NNN zvejas kuģi), kā arī procedūras, lai izveidotu Eiropas Savienības sarakstu ar šādiem kuģiem. Minētās regulas 37. pantā ir paredzēti pasākumi, kas veicami attiecībā uz šajā sarakstā iekļautajiem zvejas kuģiem.
(2)
Savienības saraksts ar NNN zvejas kuģiem ir iekļauts Komisijas Regulā (ES) Nr. 468/2010 (2).
(3)
Saskaņā ar Regulas (EK) Nr. 1005/2008 30. panta 1. punktu Savienības sarakstā jāiekļauj arī tie zvejas kuģi, kuri ir iekļauti reģionālu zvejniecības pārvaldības organizāciju pieņemtajos NNN zvejas kuģu sarakstos.
(4)
Saskaņā ar Regulas (EK) Nr. 1005/2008 30. pantu Komisija atjaunina Savienības sarakstu, tiklīdz no reģionālām zvejniecības pārvaldības organizācijām ir saņemti to zvejas kuģu saraksti, kuri tiek turēti aizdomās par NNN zveju vai kuru iesaistīšanās šādās darbībās ir apstiprināta.
(5)
Komisija ir saņēmusi atjauninātos sarakstus, kas sagatavoti reģionālo zvejniecības pārvaldības organizāciju gadskārtējās sanāksmēs.
(6)
Ņemot vērā to, ka viens un tas pats kuģis sarakstos var būt minēts ar dažādiem vārdiem un/vai karoga valstīm atkarībā no tā, kad tas iekļauts reģionālo zvejniecības pārvaldības organizāciju sarakstos, atjauninātajā Savienības sarakstā ir jānorāda dažādie vārdi un/vai karoga valstis, ko norādījušas attiecīgās reģionālās zvejniecības pārvaldības organizācijas.
(7)
Tāpēc attiecīgi jāgroza Regula (ES) Nr. 468/2010.
(8)
Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 468/2010 pielikuma B daļu aizstāj ar šīs regulas pielikuma tekstu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 25. jūlijā

Classification:
Level 1 Categories: 100154
100145
100143
100156
Level 2 Categories: 100252
100171
100240
100180
Level 3 Categories: 3489
1432
4522
5913
2476
All Categories: 1092
2282
2300
3001
4829
5229